李漢港楷

李漢港楷係隻手寫楷書字體，用喺香港七、八十年代嘅招牌之上，出自寫字佬李漢。招牌佬李威以前幫襯李漢，搵佢寫字。李漢臨退休之前，送咗好多手稿畀李威。家下李威個仔李健明決意將手稿數碼化成為電腦字體，同埋製作有關嘅產品。

李漢港楷除咗指字體出自李漢嘅港式楷書，亦係「你看港街」嘅諧音，即係「你睇下香港嘅街」噉解，睇下香港嘅街，就會見到李漢嘅招牌字。比起香港之前成日見嘅「北魏體」字型，李漢港楷就「行氣同勁度或稍有不及」，筆劃比較顯眼，勾得好生動，好似一個「熟口熟面嘅街坊」。

李漢港楷嘅字唔同部份黐埋，等安裝招牌嗰陣時，字唔同嘅部份會冇咁易分開，做起上嚟方便啲，亦減少出錯機會。

李健明自2016年開始已經將字體手稿轉化做電腦字，2020年7月佢搞咗個「李漢港楷字體眾籌計劃」，目標係要籌到至少七十萬港紙去整模版字。如果眾籌達標嘅話，每位肯捐至少950蚊港紙嘅支持者都可以攞到字體嘅永久通用授權證。到8月中，眾籌已經達標。

攷
記錄手寫招牌時代的友情 「李漢港楷」傳承招牌字 ，大紀元時報，曾蓮 2019年04月17號。
李伯伯街頭書法復修計劃　傳承貼地如街坊的「李漢港楷」，立場新聞，2020-04-10。
《你看港街招牌》，李健明，非凡出版，ISBN9789888573356，2019-07。

拎

李漢港楷Youtube
李漢港楷字體眾籌計劃

字體